Treurvy

Die treurvy (Ficus benjamina) is ’n spesie blomplante in die familie Moraceae, wat inheems is aan Suid- en Suidoos-Asië en Australië. Dit is die amptelike boom van Bangkok.

 Eienskappe 
Die boom word 30 meter hoog in natuurlike toestande, waar sy vrugte deur verskeie voëls geëet word. Die blink, afhangende, ovaalvormige blare word 6 tot 13 cm lank. Binnenshuis word dit sowat 5 meter hoog.

Dit is ’n gewilde huisplant in gematigde streke omdat dit nie veeleisend is nie. Dit verkies helder, sonnige plekke, maar sal heelwat skaduwee kan hanteer. Dit het in die somer ’n gemiddelde hoeveelheid water nodig, en in die winter net genoeg om te keer dat dit uitdroog. Die plant is sensitief vir koue en moenie in ’n trek staan nie. Binnenshuis kan dit te groot word en snoei nodig hê.

Die boom se vrugte is eetbaar, maar dit word nie gewoonlik vir sy vrugte gekweek nie. Die blare is baie sensitief vir ’n klein verandering in die hoeveelheid lig. Wanneer dit geskuif of gedraai word, kan dit baie van sy blare verloor en dit vervang met nuwe blare wat aan die nuwe ligsituasie gewoond is.

Verskeie kultivars is beskikbaar, onder meer 'Danielle', 'Naomi', 'Exotica' en 'Golden King'. Sommige kultivars se blaarpatrone kan wissel van lig- tot donkergroen, en sommige het gestreepte blare. Die dwergkultivars soos 'Too Little' is van die gewildste plante vir binnenshuise bonsais.

 Probleme 
As die blare geel word, kry dit te veel water. As die blare afval, kry dit te min lig of staan dit in ’n trek. Rooimyte en dopluise kan voorkom.Longman, David. Gesonde Huisplante, Stap vir Stap Geïllustreer, J.L. van Schaik, Pretoria. 1992. 

 Verspreiding 
Die spesie kom natuurlik voor in Australië, Andaman-eilande, Bangladesj, Bismarckargipel, Borneo, China, Hainan, Filippyne, Indië, Java, Kambodja, Laos, Klein-Soenda-eilande, Maleisië, Mianmar, Molukke, Nepal, Nieu-Guinee, Nicobar-eilande, Salomonseilande, Soematra, Soelawesi, Taiwan, Thailand en Viëtnam.

 Sien ook 
 Lys van uitheemse bome wat in Suid-Afrika voorkom

 Galery 

 Verwysings 

 Eksterne skakels 

 15px Hierdie artikel is vertaal uit die Engelse Wikipedia

Kategorie:Ficus
Kategorie:Blomme
Kategorie:Huisplante
Kategorie:Sierplante
Kategorie:Tuinplante
Kategorie:Uitheemse bome in Suid-Afrika
Kategorie:Flora van Australië
Kategorie:Flora van die Andaman-eilande
Kategorie:Flora van Bangladesj
Kategorie:Flora van die Bismarckargipel
Kategorie:Flora van Borneo
Kategorie:Flora van die Volksrepubliek China
Kategorie:Flora van Hainan
Kategorie:Flora van die Filippyne
Kategorie:Flora van Indië
Kategorie:Flora van Java
Kategorie:Flora van Kambodja
Kategorie:Flora van Laos
Kategorie:Flora van die Klein-Soenda-eilande
Kategorie:Flora van Maleisië
Kategorie:Flora van Mianmar
Kategorie:Flora van die Molukke
Kategorie:Flora van Nepal
Kategorie:Flora van Nieu-Guinee
Kategorie:Flora van die Nicobar-eilande
Kategorie:Flora van Salomonseilande
Kategorie:Flora van Soelawesi
Kategorie:Flora van Soematra
Kategorie:Flora van Taiwan
Kategorie:Flora van Thailand
Kategorie:Flora van Viëtnam